Na 'n lekker brekkie stap ons die bult op by Sacré Coeur en bekyk al die mense wat daar rondstaan. Ons besluit om in die ry te staan om in die katedraal in te gaan, die ry is baie vinnig, dis hartseer dat mens oral deur sekuriteit moet gaan om êrens in te gaan. Dit is werklik ongelooflik mooi binne, laas toe ek hier was was dit onder konstruksie. Ons hoes die 10 euro om die 300 trappe op te klim om die uitsig van bo in die toring oor die stad te geniet. Die trappies is baie smal en toe ons bo kom stoei Roedolf weer met hoogtevrees. Ek besef weereens hoe geseënd ons is om hierdie dinge te kan doen terwyl ons jonk is.
Ons snuffel deur die winkeltjies onder in Morte Marte en trek 'n lekker varsgebakte croissant 🥐by die plaaslike boulangerie. Ek geniet al die kunstenaars en klein stegies.